Povzetek revizijskega poročila
Pravilnost dela poslovanja Občine Naklo

Računsko sodišče je revidiralo pravilnost poslovanja **Občine Naklo** v letu 2023. Cilj revizije je bil izrek mnenja o pravilnosti poslovanja Občine Naklo v letu 2023 v delu, ki se nanaša na plače in druge izdatke zaposlenim, vzdrževanje občinskih cest, javna naročila pri investicijskih odhodkih, tekoče transfere nepridobitnim organizacijam in ustanovam ter druga področja poslovanja (ustanovitev zavoda).

Računsko sodišče je o pravilnosti dela poslovanja Občine Naklo v letu 2023 izreklo negativno mnenje, ker občina ni poslovala v skladu s predpisi ter pogodbenimi določili v naslednjih primerih:

* javni uslužbenki je izplačala 873 EUR preveč dodatka za delovno dobo; javnemu uslužbencu ni izplačala sorazmernega deleža regresa za letni dopust; javni uslužbenki je izplačala 152 EUR premalo odpravnine ob upokojitvi; z javnima uslužbencema je sklenila pogodbi o izobraževanju za pridobitev dodatne izobrazbe brez izvedbe javnega natečaja; s sklenitvijo pogodbe o izobraževanju je prevzela 900 EUR več obveznosti, kot je imela za ta namen ob prevzemu obveznosti zagotovljenih sredstev v proračunu občine za leto 2023; del plače za delovno uspešnost direktorice občinske uprave je bil obračunan v okviru obsega sredstev za ta namen, ni pa bil določen na podlagi ustreznih meril; skupnega obsega sredstev za redno delovno uspešnost za plačilo direktorice občinske uprave ni oblikovala in izkazala ločeno;
* pregledniške službe pri rednem vzdrževanju cest ni izvajala v obliki, določeni v občinskih predpisih; prevzela in plačala je 1.345 EUR obveznosti brez ustrezne pravne podlage; plačala je 150 EUR za dela, ki niso bila vključena v predračun, ki je priloga k naročilnici; izvajalcema zimske službe je za stalno pripravljenost na domu plačala skupaj 263 EUR več, kot je bilo določeno v ceniku; plačala je skupaj 35.617 EUR za dela, ki so bila opravljena pred izdajo naročilnice oziroma pred podpisom pogodbe; s potrditvijo situacij in s plačilom računov za izvajanje zimske službe je dopustila, da je 5 izvajalcev izdalo račune za daljše časovno obdobje, kot je bilo določeno v pogodbah; ni pripravila plana razvoja in vzdrževanja občinskih cest, posledično ga občinski svet ni sprejel ter ni izdelala letnega plana razvoja in vzdrževanja občinskih cest za leto 2023, posledično pa tudi proračun za leto 2023 ni bil popoln; obrazložitve proračuna občine za leto 2023 in poročilo o doseženih ciljih in rezultatih za leto 2023 v delu, ki se nanaša na vzdrževanje občinskih cest, niso popolne;
	+ v 4 primerih je na portalu javnih naročil elektronske kopije pogodb oziroma dodatkov k pogodbam objavila prepozno, 2 dodatkov k pogodbam pa ni objavila; plačil za opravljena dela ni izvedla neposredno podizvajalcu; obvestilo o oddaji javnega naročila je poslala v objavo na portal javnih naročil prepozno; v 2 postopkih oddaje javnega naročila, v katerih je pridobila po 3 ponudbe, ni pisno obvestila neizbranih ponudnikov o izboru; dodatek k pogodbi zaradi izvedbe nepredvidenih in dodatnih del v vrednosti 16.512 EUR je sklenila po zaključku del, dopustila je, da izvajalec ni izvedel naročenih del v skupnem znesku 8.086 EUR, namesto tega pa je prevzela in plačala 16.357 EUR za dela, ki niso bila predvidena v ponudbi, ki je priloga k pogodbi, in za katera z izvajalcem ni sklenila aneksa k pogodbi; za 3 projekte ni pripravila investicijskega programa; v 10 primerih dokument identifikacije investicijskega projekta ne vsebuje vseh predpisanih sestavin; dopustila je, da so se dela pričela izvajati prepozno; finančno zavarovanje je pridobila prepozno oziroma v prenizkem znesku; izvajalcu ni predlagala v podpis dodatka k pogodbi, s katerim bi se podaljšal rok za dokončanje del;
	+ ni sprejela odloka, s katerim bi podrobneje določila pogoje in merila sofinanciranja programov športa; objava javnega razpisa na področju športa ne vsebuje vseh obveznih sestavin; izvajalcu programa športa je kot akontacijo sredstev dodelila in izplačala sredstva v znesku 4.500 EUR pred sprejemom odločitve o izbiri izvajalcev in pred sklenitvijo pogodbe; 5 izvajalcem športnih programov, izvajalcu kulturnega programa in 12 nepridobitnim organizacijam in ustanovam na različnih področjih delovanja je na podlagi neposrednih pogodb dodelila in izplačala sredstva v skupnem znesku 19.913 EUR, ne da bi prej izvedla javni razpis oziroma javni poziv; zapisnik o odpiranju in pregledu vlog ter zapisnik o vrednotenju vlog je podpisala le 1 članica komisije; pri določitvi kriterijev in meril ocenjevanja in vrednotenja kulturnih programov in projektov v javnem razpisu za kulturo ni uporabila meril in kriterijev, kot so bili določeni v objavljenem in veljavnem pravilniku za kulturo in njegovi prilogi; pri 6 merilih na področju kulturnih programov in kulturnih projektov je navedla možno število točk v razponu, ki jih vlagatelji lahko dosežejo pri posameznem merilu oziroma kriteriju, ni pa določila načina uporabe teh meril oziroma kriterijev ter ni določila načina določitve vrednosti točke in posledično višine financiranja kulturnega programa oziroma kulturnega projekta posameznega vlagatelja; pogodbe o sofinanciranju kulturne dejavnosti v občini za leto 2023 niso vsebovale vseh obveznih sestavnih delov; na svetovni splet ni posredovala vseh dokumentov iz javnih razpisov na področju športa in kulture ter javno dostopnih informacij javnega značaja iz 37 pogodb o sofinanciranju oziroma dodelitvi javnih sredstev brez razpisa;
	+ z ustanovitvijo zavoda z namenom izvajanja javne službe institucionalnega varstva starejših, ki je v pristojnosti države, je presegla svoje obvezne naloge in pospeševalno funkcijo na področju socialnega varstva, opredeljeno v Zakonu o lokalni samoupravi.

Računsko sodišče je Občini Naklo podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 6. oktobra 2025